รับสมัครเครือข่ายประกันสังคมมาตรา 40 เพื่อเป็นสื่อกลางร่วมขับเคลื่อนภารกิจสร้างหลักประกันทางสังคมและคุณภาพชีวิตให้แก่แรงงานนอกระบบ
สำนักงานประกันสังคม เปิดรับสมัครเครือข่ายประกันสังคมมาตรา 40 เพื่อเป็นสื่อกลางร่วมขับเคลื่อนภารกิจสร้างหลักประกันทางสังคมและคุณภาพชีวิตให้แก่แรงงานนอกระบบ          นายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน เปิดเผยว่า สำนักงานประกันสังคมได้จัดทำโครงการส่งเสริมสนับสนุนการปฏิบัติงานให้แก่เครือข่ายประกันสังคมตามมาตรา 40 เพื่อสร้างกลไกส่วนร่วมของภาครัฐและภาคประชาชน เพื่อขับเคลื่อนภารกิจของสำนักงานประกันสังคมในระดับพื้นที่ในการปฏิบัติงานเชิงรุก เป็นสื่อกลางในการรณรงค์ประชาสัมพันธ์สร้างความรู้ ความเข้าใจ รณรงค์ และกระตุ้นให้แรงงานนอกระบบ และประชาชนทั่วไปตระหนักถึงความสำคัญในการสร้างหลักประกันทางสังคม เกี่ยวกับความคุ้มครองสิทธิประโยชน์ต่างๆ และเข้าถึงช่องทางการสมัครเป็นผู้ประกันตนตามมาตรา 40 โดยสมัครใจ จึงขอเชิญชวนผู้ประสงค์จะสมัครเป็นเครือข่ายประกันสังคมและทำหน้าที่ดังกล่าว สามารถยื่นใบสมัครด้วยตนเอง ณ สำนักงานประกันสังคมกรุงเทพมหานครพื้นที่ สำนักงานประกันสังคมจังหวัด/สาขา พร้อมแนบเอกสารหลักฐานการสมัคร ดังนี้ 1. ใบสมัครเป็นเครือข่ายประกันสังคม 2. รูปถ่ายหน้าตรง ไม่สวมหมวกและไม่สวมแว่นตาดำ ขนาด 1 นิ้ว ถ่ายครั้งเดียวกัน ไม่เกิน 6 เดือน นับถึงวันที่ยื่นใบสมัคร จำนวน 2 ใบ 3. สำเนาบัตรประจำตัวประชาชน หรือบัตรอื่นที่มีเลขประจำตัวประชาชน ซึ่งทางราชการออกให้ และ 4. สำเนาบัญชีเงินฝากธนาคารประเภทออมทรัพย์ที่ระบุชื่อของผู้สมัคร พร้อมรับรองสำเนาถูกต้อง           ทั้งนี้ ผู้สมัครต้องมีคุณสมบัติเป็นคนสัญชาติไทย อายุไม่ต่ำกว่า 20 ปีบริบูรณ์ เป็นผู้มีความรู้ความสามารถที่จะช่วยเหลือการดำเนินงานของสำนักงานประกันสังคมในภารกิจด้านการประกันสังคม ตามมาตรา 40 และไม่เป็นผู้ปฏิบัติงานในสังกัดสำนักงานประกันสังคมแต่อย่างใด ทั้งนี้ ผู้ได้รับการพิจารณาเป็นเครือข่ายสำนักงานประกันสังคมจะได้รับค่าตอบแทนด้วย อย่างไรก็ตาม การปฏิบัติงานเป็นเครือข่ายประกันสังคมจะต้องแสดงบัตรประจำตัวเครือข่ายประกันสังคมทุกครั้ง เพื่อป้องกันการแอบอ้าง ผู้สนใจสมัครสอบถามข้อมูลเพิ่มเติมได้ที่ สำนักงานประกันสังคมกรุงเทพมหานครพื้นที่ 12 แห่ง/จังหวัด/สาขาทั่วประเทศ หรือโทร.1506 ให้บริการทุกวันตลอด 24 ชั่วโมง